google/wiki40b huggingface dataset:
New public management

New public management (forkortet NPM) brukes som betegnelse på en reformbølge som siden 1980-tallet har hatt som mål å effektivisere offentlig sektor ved hjelp av styringsprinsipper fra privat sektor. NPM regnes ofte som motsats til byråkratisk eller fagstyrt ledelse. Et grunnprinsipp i NPM er at mer markedsorientering innenfor offentlig sektor vil lede til et mer kostnadseffektivt tilbud av offentlige goder. Det har vært antatt at dette var mulig uten negative bieffekter. Blant virkemidlene som har blitt benyttet for å sikre større samsvar mellom behov og ressursbruk i offentlig sektor er konkurranseutsetting, privatisering, stykkprisfinansiering, internprising og bestiller-utfører-modeller. Etter 30 års erfaring fra Storbritannia viser forskning at NPM kan være både dyrere og føre til flere klager enn hva som var den opprinnelige intensjonen.
Begrepet benyttes dels som merkelapp på sett med virkemidler for hvordan styre offentlige virksomheter og oppfattes dessuten som en ideologi for hvordan offentlig sektor bør organiseres. Reformprogrammet oppstod i Australia og New Zealand under sosialdemokratiske regjeringer på 1980-tallet, og spredte seg først til andre engelsktalende land og siden øvrige vestlige land på 1990-tallet.
Cephise

Utseende

Middelsstore (vingespenn ca. 40 millimeter), nokså kraftige, brune smygere. Antennene er spisse med en nokså lang "krok" i spissen. Forvingen har noen perlemorskinnende, hvite flekker.
Noen av artene har bakvingen trukket ut til en stjert.

Utbredelse

Artene er utbredt i Sør- og Mellom-Amerika, fra Mexico til Brasil.
Berentsens Brygghus

Berentsens Brygghus AS, fram til 2007 registrert som Egersund Mineralvandfabrik AS, er et norsk bryggeri i Egersund, grunnlagt i 1895 av kaptein Wilhelm Berentsen. Bryggeriet drives i dag fortsatt av familien Berentsen og produserer eplemost, mineralvann, øl og alkoholholdig cider. Produktene selges hovedsakelig under merkenavnet Berentsens.
NRK Gull

Historie

NRK Gull startet sine prøvesendinger i pinsen 2006, men da under navnet NRK Retro. De første ordinære sendingene startet kanalen i oktober 2006. Den 2. oktober 2013 ble NRK Gull lagt ned og delvis videreført i den nye kanalen NRK P1+.
Norsk Studentunion Bergen

NSU Bergen var et lokallag i tidligere Norsk Studentunion (NSU). Norsk studentunion (nå sammenstlått med StL til Norsk studentorganisasjon, NSO) var en studentorganisasjon for studenter ved universiteter og vitenskapelige høyskoler i Norge.
Alle studenter ved Universitetet i Bergen, Kunsthøyskolen i Bergen og Bergen Arkitekt Skole var medlemmer i NSU Bergen. NSU Bergen hadde i overkant av 18 000 medlemmer.
Fylkesvei 5374

Fylkesvei 5374 går mellom Ulvik og Osa i Ulvik kommune. Veien er 9,2 km lang.
Frem til 2019 hadde veien betegnelsen Fv300.
Norges Ishockeyforbund

Norges Ishockeyforbund administrerer idrettene ishockey, inline hockey og kjelkehockey i Norge, og sorterer under Norges Idrettsforbund.
Den høyeste ligaen er GET-ligaen, hvor sluttspillvinneren får tittelen norgesmester og blir tildelt Kongepokalen, gjerne omtalt som «Bøtta» i ishockeymiljøet (opprinnelig en sjargong fra Vålerenga som har vunnet halvparten siden sin første i 1960). 
Norges Ishockeyforbund ble stiftet i 1920, men byttet senere navn til Norges Bandyforbund. Det nåværende ishockeyforbundet ble stiftet 18. september 1934.
Shine (sang)

«Shine» er en sang komponert av Hanne Sørvaag, Harry Sommerdahl og Christian Leuzzi. Den ble fremført av Sopo Nizjaradze og representerte Georgia i Eurovision Song Contest 2010. Sangen ble valgt ut 27. februar blant seks sanger, som ble fremført av Nizjaradze, gjennom en titteravstemning og av en profesjonell jury. Forhåndsvisningsvideoen kom ut i midten av mars 2010. Den kom på en niendeplass på finalen.
Dette var Sørvaags tredje bidrag i Eurovision Song Contest etter å ha vært én av opphavspersonene til No Angels' sang «Disappear» (Tysklands bidrag i Eurovision Song Contest 2008) og Norges bidrag i Eurovision Song Contest 2010, «My Heart Is Yours», fremført av Didrik Solli-Tangen.
Sangen ble opprinnelig skrevet til Céline Dion.
CONCACAF Gold Cup for kvinner 2000

CONCACAF-mesterskapet i fotball for kvinner (CONCACAF's Women's Gold Cup) i 2000 ble spilt mellom 23. juni og 3. juli 2000. Det var den femte turneringen for kvinnelandslag arrangert av CONCACAF, men den hadde to ikke-CONCACAF-lag med; Kina og Brasil. Dette var den andre turneringen som ikke også var kvalifisering til VM, den første var CONCACAF's Women's Championship 1993.
Wu Yingyin

Liv og virke

Wus far var kjemiingeniør og moren var lege. Hun vokste opp i Shanghai. Foreldrene ville ikke at hun skulle bli sanger,  men etterhvert kom hun inn i dette yrket uten deres viten, men benyttet da navnet Wu Yingyin. Hun hadde en myk sangstemme, og utviklet en særegen sangstil. Da hun var 24 år fikk hun platekontrakt med Pathé Records, og skulle produsere i alt 30 plater for selskapet. Hun ble svært populær. 
I 1955 ble hun tilsluttet en radiostasjon i Shanghai, og to år etter flyttet hun til Hongkong og fortsatte sin karriere der. I 1983 vendte hun tilbake til Folkerepublikken for plateinnspillinger i Guangzhou. I juli 1984 flyttet hun fra Hongkong til Pasadena i California.
Fotball under Asialekene 1982

Fotball under Asialekene 1982. Fotball var en av flere sporter som var med i de niende Asialekene som ble arrangert i New Delhi i India i perioden 19. til 4. desember i 1982. Det var seksten lag som deltok i fotball-turneringen, det ble først spilt gruppespill, fire grupper der de to beste i hver gruppe gikk videre til kvartfinaler. Finalen mellom Irak og Kuwait endte 1-0.
Bjerkreim prestegjeld

Bjerkreim prestegjeld var prestegjeld i dagens Bjerkreim kommune. Fra før reformasjonen var det en del av Helleland prestegjeld og presten bodde på Helleland. Men i 1988 ble Helleland sokn en del av Eigersund fellesråd i Dalane prosti. Bjerkreim sokn ble da eget prestegjeld, også det under Dalane prosti. Prestegjeldet hadde tre kirker: Bjerkreim kirke, Ivesdal kapell og Ørsdalen kapell.
Prestegjeldet som administrativ enhet ble faset ut av Den norske kirke fra 2004 og blir ikke lenger brukt.
Patreon

Historie

Patreon ble grunnlagt i mai 2013 av artisten Jack Conte, som ønsket å tjene nok penger til å leve av fra sine populære YouTube - videoer. Sammen med Sam Yam utviklet han en plattform som tillater brukere å donere et beløp hver gang en kunstner som skaper et kunstverk. Selskapet hevet 2,1 millioner dollar i august 2013 fra en gruppe risikokapitalister og engelinvestorer. I januar 2016, hadde de samlet inn 47.1 millioner dollar i investeringer.
Selskapet skaffet mer enn 125 000 «patroner» i sin første 18 måneder. I slutten av 2014, annonsert Patreon at nettstedets brukere sendte mer enn 1 000 000 dollar per måned til nettstedets innholdskapere.
I mars 2015, absorberte patreon Subbable, en lignende folkefinansieringsside lansert av brødrene John og Hank Green og overførte innholdskapere fra denne siden. Disse inkluderte CGP Grey , Destin Sandlins Smarter Every Day , HelloInternet og Greenbrødrenes egne informative youtubekanaler CrashCourse og SciShow kanaler.
I oktober 2015 ble siden et offer for et alvorlig hackingangrep hvor nesten femten gigabytes med data ble stjålet og publisert. Mer en, 2,3 millioner unike e-postadresser og millioner av private meldinger ble publisert.

Modell

Innholdskapere setter opp en side på Patreon nettside, hvor brukere kan love å donere en gitt sum penger til en artist hver gang de lager et kunstverk, eventuelt sette et månedlig maksbeløp. Alternativt kan et fast månedlig beløp doneres. Dette er forskjellig fra andre folkefinansierungsplattformer som Kickstarter, hvor innholdskapere kun får en enkelt sum etter en vellykket kampanje, og hvor du vanligvis må starte på nytt for hvert nye prosjekt. Som mange andre lignende plattformer, vil brukere få fler å fler fordeler jo mer de donerer til et prosjekt. Patreon tar 5 % provisjon av den donerte summen.

Innholdskapere

Fra og med februar 2014, er nesten halvparten av innholdskaperne YouTube-videoprodusenter, mens resten er forfattere, tegneserieskapere, eller lager podkasts. I gjennomsnitt donerer brukere $7 per produksjon. Musikere var nettsidens opprinnelige målgruppe (musiker Amanda Palmer bruker Patreon og fungerer uavhengig av et plateselskap), etablerte tegneserieartister artister som Jonathan Rosenberg, Zach Weinersmith og Paul Taylor er også vellykket med det. Siden desember 2014 ble innhold som kan anses som pornografisk fotografering er forbudt å finansiere på plattformen. Ikke-fotografiske seksuelle bilder (trukket, avrundede, eller datagenerert, for eksempel) er tillatt.
Archeocrypticidae

Utseende

Små (1,5 – 3,8 mm), ovale biller, hvelvede, mørkebrune eller svarte, matte. De kan ligne på glattbiller (Phalacridae) eller på visse skyggebiller (Tenebrionidae). Oversiden er kledt med spredte, fine og korte hår. Hodet er kort og bredt, med 11-leddete antenner som er litt lenger enn hode + brystskjold. De ytterste tre antenneleddene danner en svak kølle. Brystskjoldet (pronotum) har avrundede sider, tilsmalnet framover, ved roten så bredt som dekkvingene. Dekkvingene er avlangt ovale uten tydelige punktrekker. Beina er ganske lange og slanke, fram- og mellomføttene er fem-leddete, bakføttene fire-leddete.

Levevis

Disse billene kan finnes mellom løvstrø og i råtnende plantemateriale. De er soppetere. De voksne flyr om natten og kan av og til komme tallrikt til lys.

Kilder

Coleoptera of Australia. Archeocrypticidae.
Laupen kraftverk

Laupen kraftverk er et prosjektert vannkraftverk i Rana kommune.
Helgelandskraft søkte i 2008 konsesjon fra NVE til etablering av kraftverket. Denne ble innvilget i 2013.
Kraftverket vil ha en årsproduksjon på 22,5 GWh.
Et 9,4 kvadratkilometers område i Laupen på Sjonfjellet vil være nedbørfelt for kraftverket, som vil utnytte det 402,5 meter høye fallet i Sagelva som renner ut i Ranfjorden.
Status august 2017: et eksplosivt kostnadshopp på over hundre millioner stopper prosjektet.
Keiserinne Xin

Keiserinne Xin (kinesisk: 辛皇后, hennes personlige navn er ukjent; død 761), var keiserinne og hustru til Shi Siming, en general under Kinas Tang-dynasti som ble keiser i opprørsstaten Yan under Anshi-opprøret.

Bakgrunn

Den fremtidige keiserinne Xin sies å ha vært av adelsslekt. Da Shi Siming var ung og fortsatt fattig, var det hun som instisterte på å gidte ham, og fikk sin vilje til slutt. Han fikk i det minste én sønn med ham, Shi Chaoqing (史朝清); hans eldste sønn Shi Chaoyi var ikke hennes sønn.

Keiserinne

Etter at Shi Siming, som hadde tjent under Yans grunnlegger An Lushan, drepte An Lushans sønn og etterfølger An Qingxu i 759, erklærte han seg selv til keiser av Yan og gjorde hustruen til keiserinne. Det blir sagt at han begunstiget både henne og hennes sønn Shi Chaoqing, og muligens også gjorde Shi Chaoqing til sin kronprins.  Da han angrep Tang-dynastiets  østlige hovedstad  Luoyang sammen med Shi Chaoyi, etterlot han henne i sin base Fanyang (范陽, det moderne Beijing), med Shi Chaoqing som sin stedfortreder som leder. I 761, etter at Shi Chaoyi, i frykt for at Shi Siming skulle drepe hamselb, fikk Shi Siming drept først, sendte han ordre i Shi Simings navn til Fanyang om å drepe Shi Chaoqing, og da ble også keiserinne Xin drept.
Nedre Egypt

Nedre Egypt (arabisk: الدلتا‎; al-Diltā) er den nordligste regionen i Egypt; det fruktbare Nildeltaet, mellom Øvre Egypt og Middelhavet — fra El-Aiyat, sør for dagens Kairo, og Zawyet Dahshur. Nedre Egypt ligger nord for Øvre Egypt ettersom Nilen flyter fra sør og nordover.

Geografi

I dag er det to hovedkanaler som fører elven Nilen gjennom elvedeltaet: den ene er i vest ved Rashid og den andre i øst ved Damietta.
I antikken skrev den romerske forfatteren Plinius den eldre i Naturalis Historia at ved komme fram til deltaet delte Nilen seg i syv grener (fra øst til vest): Pelusiak, Tanitik, Mendesian, Fatnitik, Sebennytik, Bolbitine, og Kanopik. I dag er deltaregionen godt vannet via små og store kanaler på kryss og tvers.
Klimaet i Nedre Egypt er mildere i Øvre Egypt grunnet hovedsakelig nærheten til Middelhavet. Temperaturen er mindre ekstrem og nedbøren er mer rikelig.

Historie

Nedre Egypt var kjent som Ta-Mehu hvilket betyr «Papyruslandet». Det var delt inn i tyve distrikter kalt for nomer. Den første var el-Lisht. Ettersom Nedre Egypt var hovedsakelig underutviklet landområder bestående av buskskog, var det lite egnet for menneskelig liv og dekket av alle typer av planteliv som gress og planter, gjennomgikk organiseringen av nomer flere endringer i årenes løp.
Hovedstaden i Nedre Egypt var Memfis. Dets skytsgudinne var kobragudinnen Wadjet. Nedre Egypt var representert av Nedre røde krone Deshret, og dets symbol var papyrus og bie.
Slaget ved Castiglione i 1706

Slaget ved Castiglione fant sted den 8. september 1706 i den spanske arvefølgekrigen. En fransk armé slo en hessisk armé som omringet Castiglione delle Stiviere.

Slaget

Siden mai 1706 hadde en fransk armé på 48 000 mann under Louis d'Aubusson de la Feuillade beleiret hovedstaden i hertugdømmet Savoie, Torino, mens en annen armé på 44 000 mann under Louis Joseph de Bourbon, duc de Vendôme hindret østerrikerne fra å forlate Gardasjøen. Vendôme ble derimot kalt tilbake til Flandern for å gjenopprette orden der etter tapet i slaget ved Ramillies, og overlot kommandoen til den uerfarne hertugen av Orléans. Eugene av Savoie utnyttet situasjonen og stormet til Torino, og tvang Orléans til å dele styrkene sine. Han forlot 23 000 mann under greven av Médavy nær Adige i tilfelle det skulle dukke opp allierte forsterkinger fra andre siden av Alpene.
Og det var det som skjedde. En hessisk armé under kronprinsen av Hessen-Kassel, den framtidige kong Fredrik I av Sverige, krysset Alpene og beleiret Castiglione. Her gikk Médavy til angrep og vant en total seier. Hesserne tapte 8 000 mann som enten ble drept, skadet eller savnet.

Ettervirkning

Dette nederlaget var et tilbakeslag for de allierte som hadde vunnet slaget ved Torino dagen før og jagde franskmennene ut av Milano og Savoie. Nå hadde derimot Médavy kontroll over Cremona og Mantova, og blokkerte kommunikasjonslinjene til østerrikerne gjennom passet i Alpene. Andre franske soldater holdt framdeles viktige byer sentralt i Italia, og det var derfor ikke mulig å slå seg sammen med de 8 000 spanske soldatene i Napoli. 
De allierte var delte i hvordan det skulle vedvare. De maritime maktene ønsket å forfølge de flyktende franskmennene over Alpene og ta kontroll over den franske marinebasen i Toulon for derved å tvinge Ludvig XIV til fred. Keiser Josef I av Østerrike ønsket å ta seg av Médavy først, for å gjør ferdig planene om å ta over de spanske områdene i Italia, Napoli og Sicilia.
Ludvig XIV kom til hans støtte. Den franske kongen hadde desperat mangel på soldater og åpnet tosidige forhandlinger med Josef for å sikre at soldatene hans i Italia kom seg trygt tilbake til Italia. Trass i protester fra nederlenderne og engelskmennene, godtok Josef avtalen i Milano med Frankrike den 13. mars 1707, som tillot arméen til Médavy om å marsjere uskadd tilbake til Frankrike, og åpne veien til Sør-Italia for den østerrikske arméen under grev Wirich Philipp von Daun. Han nådde den napolitanske grensen den 22. juni og to uker senere kapitulerte de spanske soldatene der, som verken fikk forsyninger fra hverken land eller sjø. 
Angrepet på Toulon fant sted den 29. juli, men nå var franskmennene forberedte og styrket, og angrepet var mislykket.
Kärntnerslovenere

Kärntnerslovenere (tysk: Kärntner Slowenen, slovensk: Koroški dlovenci) en en slovenskspråklig folkegruppe med historisk hjemstavn og hjemmehørende i det østerrikske forbundslandet Kärnten. Den sender representanter til det østerrikske Volksgruppenbeirat og er i overveiende grad østerrikske statsborgere. Deres status er forfatnings- og folkerettslig sikret.
Glimåkra

Glimåkra er et tettsted i Östra Göinge kommune i Skåne län i Sverige. I 2010 hadde tettstedet 1 383 innbyggere.
Tettstedet Glimåkra oppstod langs jernbanelinjen Kristianstad-Immelns (KIJ), som i 1886 ble forlenget til Glimåkra. I 1906 ble KIJ overtatt av Kristianstad-Hässleholms järnväg (CHJ), som forlenget banen fra Glimåkra til Älmhult. I 1928 ble Glimåkra municipalsamhälle dannet, dette ble oppløst i 1960. Persontrafikken på jernbanelinjen Kristianstad-Glimåkra-Älmhult ble nedlagt i 1969 (det ble kjørt godstrafikk på strekningen Kristianstad-Glimåkra inntil 1978). Glimåkra var en egen kommune fram til 1974, da den ble slått sammen med Broby, Hjärsås og Knislinge til den nye Östra Göinge kommune.
Glimåkra kirke er fra 1838.
Lundebreen

Lundebreen er en stor isbre i den østre delen av Mühlig-Hofmannfjella i Dronning Maud Land. Den er om lag 40 kilometer lang og strømmer nordvestover mellom Håhellerskarvet og Jøkulkyrkja.
Kartlegging av området ble utført av norske kartografer basert på undersøkelser og flyfotografering gjennomført under den norske antarktisekspedisjonen 1956–60. Breen er navngitt etter glasiologen Torbjørn Lunde som deltok på denne ekspedisjonen.
Braemar gasskraftverk

Braemar gasskraftverk er et gasskraftverk i delstaten Queensland i Australia. Det har en installert produksjonskapasitet på 450 MW fordelt på 4 kokere / turbiner à 150 MW hver. Anlegget ble ferdig i 2006. Brenselstypen er naturgass og kullgass.
Who to Salute

Who to Salute er et musikkalbum med Beezewax, utgitt i 2005.
Mysterier (film)

Handling

Filmens handling utspiller seg i 1900-årene. En dag ankommer den eksentriske Johan Nagel en avsidesliggende kystby. Nagel er en velstående og sjarmerende mann med interessante og merkelige historier. Dette gjør ham til en velkommen gjest hos de lokale notabilitetene. Så faller han under forheksingen til den forføreriske enken Dany Kielland.
Takahiro Kimura

Karriere

Takahiro Kimura startet sin profesjonelle karriere i Mazda i 1983. Han har tidligere vært trener for Sanfrecce Hiroshima, TEPCO Mareeze og FC Gifu.
Sleazerock

Sleazerock er en undersjanger eller en videreutvikling av glamrock og med røtter i rock and roll og påvirkning fra punk og hardrock. Sleazerock som begrep er engelsk, sammensatt av sleaze («skitten, ufyselig, korrupt, umoralsk») og rock. Det begynte i California og Storbritannia på 1980-tallet, og som musikalsk sjanger er det mest med holdning å gjøre enn spillestil. Sangene er i seg selv opprørske, aggressive og tidvis rett ut ekle.
Det var det amerikanske hardrock-bandet Guns N' Roses som først utviklet sjangeren. På 1980-tallet var glamrock/glam metal («pop-glam») den mest populære formen for hardrock, og sleazerock oppsto da som et alternativ, og var basert på mer tradisjonell hardrock enn glam-metal. Tross dette, har glam og sleaze mye samme opphav. Ironisk nok opererte mange av de samme bandene innen begge sjangrene. Ved siden av Guns N' Roses, er andre sleazeband Hanoi Rocks, Kiss, Alice Cooper, New York Dolls, Aerosmith, L.A. Guns og Vain.
Otto Dix

Bakgrunn og arbeid

Otto Dix ble født i Untermhaus, som nå er en forstad til Gera i Tyskland. Han var eldste sønn av en smelteverksverksarbeider, med en mor som hadde skrevet poesi i sin ungdom og en fetter som var maler. Han kom inn på kunst- og kunsthåndverkskolen i Dresden i 1910.
Ved utbruddet av den første verdenskrig, meldte han seg frivillig, og ble artilleribefal, med kommando over en maskingeværtropp på Vestfronten. Han deltok i slaget ved Somme, og ble alvorlig såret flere ganger. Han ble forflyttet til Østfronten i 1917, og var der til fronten ble nedlagt. Ved avslutningen av krigen ble han tildelt Jernkorset av annen grad. 
Dix ble sterkt berørt av synsinntrykkene han fikk i krigen, og beskrev et gjentakende mareritt der han kravlet gjennom ødelagte hus. Krigsminnene ble til kunstneriske arbeider i flere verker, men kanskje sterkest i mappen med 50 etsinger som han bare kalte «Krig» som kom i 1924.
Mot slutten av 1918 kom han tilbake til Gera, men bare kort. Han begynte på Hochschule für Bildende Künste Dresden (Høyskole for billedkunst i Dresden) året etterpå. Medlem av Dresden-secession mens han var ekspresjonistisk inspirert. Etter å ha møtt George Grosz, som var Dadatilhenger, begynte han å legge collage-elementer inn i arbeidene sine. Disse ble stilt ut i den første Dada-utstillingen i Berlin. Parallelt stilte han arbeider på den tyske ekspresjonistutstillingen i Darmstadt.
Etterhvert utviklet han en teknikk med å lasere oljefarger over en temperaundermaling. Enkelte av bildene ble omstridt, men han solgte en del. Han deltok i Neue Sachlichkeit utstillingen i Mannheim i 1925, sammen med blant andre: George Grosz, Max Beckmann, Heinrich Maria Davringhausen, Karl Hubbuch, Rudolf Schlichter og Georg Scholz. Både han og Grosz var kritiske til det tyske samfunnet, og malte mange scener med livets baksider, som prostitusjon, tiggende krigsinvalider, slitne eldre og døden. Slik sett skildret han mye av det samme som man finner i Erich Maria Remarques antikrigsroman Intet nytt fra Vestfronten.
Han fikk et professorat i kunst ved Dresden-akademiet i 1927, men ble erklært entartet og fratatt stillingen etter den nasjonalsosialistiske maktovertakelsen. Hans bilder Skyttergraven og Krigskrøplinger ble stilt ut til skrekk og advarsel og senere brent. I alt 132 verker er registrert som beslaglagt. Etter en tid i eksil, ble han presset inn i den offisielle nasjonalsosialistiske kunstorganisasjonen, men fikk kun lov å male landskapsbilder. Han malte likevel ett og annet allegorisk bilde, med kritikk av den nye tids idealer. Han ble arrestert, anklaget for komplott mot Hitler i 1939, men senere løslatt. 
Mot slutten av krigen ble han satt inn i Volkssturm, og sendt til Frankrike, hvor han ble tatt til fange av franskmennene og løslatt 1946. Han kom seg etterhvert tilbake til Dresden, som var en sterkt utbombet by, hvor han for det meste laget religiøse allegorier og fortsatte med bilder av krigens lidelser.
Blant hans mest kjente bilder, finnes triptyket Metropolis (1928) og Porträt die Journalistin Sylvia von Harden (1926).
Bulandshahr (distrikt)

Demografi

Ved folketellingen i 2011 var det 3 498 507 innbyggere i distriktet, mot 2 913 122 i 2001. Den urbane befolkningen utgjør 24,80 % av befolkningen.
Barn i alderen 0 til 6 år utgjorde 15,37 % i 2011 mot 18,62 % i 2001. Antallet jenter i den alderen per tusen gutter er 867 i 2011.
Hygienehypotesen

Hygienehypotesen er en hypotese om at allergier har blitt mer utbredt i vestlige land, og at dette skyldes at barna har mindre kontakt med mikroorganismer i oppveksten. Hypotesen er inspirert av at forekomsten av astma og allergi er sjeldnere blant barn som vokser opp på gård enn blant barn som vokser opp i by. 
Hypotesen ble gjort kjent av D.P. Strachan i 1989. 
Man observerte at den økte forekomsten av høysnue var mest uttalt i vestlige, industrialiserte land, og at barn med eldre søsken, barn som vokste opp på bondegård eller med hund i hjemmet, var mindre utsatt for allergiske lidelser. Fellesnevneren for disse «beskyttende» faktorene var økt eksponering for infeksiøse agens, som virus, bakterier og innvollsormer. Dette ble tolket som at barn som var skjermet mot infeksjoner og levde under svært «hygieniske forhold» i tidlige barneår, lettere utviklet allergi, derav betegnelsen «Hygienehypotesen».
Hypotesen fant senere støtte i forskning rundt differensieringen av lymfocytter (en type hvite blodceller) i tiden etter fødselen. Ved å utsette kroppen for infeksjoner, utvikler lymfocyttene seg i en retning der produksjonen av signalstoffer og antistoffer er egnet til å bekjempe mikrober. Hvis man ikke utsettes for infeksjoner, vil lymfocyttene derimot produsere andre typer signal- og antistoffer som kan framkalle allergiske reaksjoner. Følgelig vil overdreven hygiene med fravær av infeksjoner i barneårene kunne bidra til at barn utvikler allergi.
Senere undersøkelser har frambrakt argumenter mot hygienehypotesen, og diskusjonen rundt gyldigheten av hypotesen pågår fortsatt.